Tegneren og maleren Andreas Bloch lagde en mengde historiske motiver, portretter, karikaturtegninger, postkort og kostymetegninger. Bildet viser et symboltungt, nasjonalromantisk postkort fra 1905.
Karikatur av Bloch fra vittighetsbladet *Korsaren* 1905: Stortingspresident Carl Berner beskytter redaktørene Amandus Schibsted (Aftenposten) og Nils Vogt (Morgenbladet) mot Ola Thommesen (Verdens Gang).
**Andreas Schelven Schroeter Bloch** (født 29. juli 1860 på gården Hellerud i Skedsmo, død 11. mai 1917 i Kristiania) var en norsk tegner, maler og illustratør. Han utførte en mengde portretter, malte historiske og militære motiver, var karikaturtegner, kostymedesigner, plakattegner og postkortmaler.

Liv og arbeid
-------------

Bloch hadde militær familiebakgrunn som sønn av offiseren og tegneren Jens Peter Blankenborg Bloch. Gården Hellerud der Bloch ble født, var i hans slekt i tidsrommet 1762–1878. 

Bloch fikk sin første malerutdannelse på Knud Bergsliens malerskole i Kristiania i 1878–79, og studerte deretter i Düsseldorf i 1880–81. Hans kunstneriske virksomhet var i hovedsak konsentrert om portrettmaleri og historiemaleri. Blochs muligens mest prestisjetunge oppdrag var kroningsmaleriet fra kong Haakons og dronning Mauds kroning i 1906. Han var i mange år illustratør i *Folkebladet* og han illustrerte en rekke bøker, ofte med emner fra norsk historie. Han var også en meget benyttet karikaturtegner i vittighetsblader som *Krydseren*, *Vikingen*, *Tyrihans* og *Korsaren*, og han var en flittig postkorttegner.

Bloch levde i en tid da militærmaleriet var en populær og avholdt sjanger innen europeisk maleri. Dette gjaldt militære begivenheter i samtiden, men det gjaldt også innenfor historiemaleriet. Allikevel ble Bloch stående forholdsvis isolert i Norge. Dette kan skyldes at en av historiemaleriets oppgaver dengang var å styrke nasjonalfølelsen. I Norge var de siste århundrenes militærhistorie dårlig egnet i så måte. Dette var jo vår felles historie med Danmark, og det nasjonale syntes derfor bedre å bli manifestert i bonderomantikk eller i historiemalerier fra vikingtid og middelalder.

Det kan ikke være tvil om at Bloch oppfattet seg selv ikke bare som kunstmaler og illustratør, men også som ekspert på uniformer, såvel historiske som samtidige. Det er ikke funnet noen notater fra Bloch, men Forsvarsmuseet i Oslo har et betydelig materiale med tegninger og skisser. Dette inkluderer skisser med notater, avtegninger av approbasjonstegninger fra København o.l. som viser at Bloch foretok selvstendige uniformshistoriske studier. Da Postvesenet skulle uniformeres, tegnet Bloch utkast til nye uniformer. Det samme gjaldt da Skogvesenet i 1900 fikk uniformer. Han har også tegnet flere byvåpen, blant annet for Horten og Ålesund, i datidens lite heraldiske stil. Bloch var også kostymetegner ved Christiania Theater, og senere ved Nationaltheatret.

Boken *Syv-aars-krigen for 17. mai 1807–1814* skrevet av oberst Henrik Angell, er et av de mest kjente verk Boch har illustrert. Mange detaljspørsmål står i dag uløste. Vi vet blant annet intet om i hvilken utstrekning Bloch brukte kilder som vi i dag ikke kjenner til. Rakk han for eksempel å snakke med noen av dem som deltok i krigen 1807-1814? Som illustratør av historiske verk er Bloch en av de mest betydelige vi har hatt. Selv om han ikke er blant våre mest berømte kunstnere, har han ved sin virksomhet vært en av dem som sterkest har preget folks visuelle oppfatning av vår historie, og særlig vår historie i årene 1807 til 1814.

Bloch ligger begravet ved Skedsmo kirke.

Eksempler på tegninger og malerier
----------------------------------

* Tegning av kronprins Olav i hvit matrosdress 1906Tegning av kronprins Olav i hvit matrosdress 1906
* Tegning av skuespilleren August Oddvar i rollen som Markgreve Ulrich i Griselda 1909Tegning av skuespilleren August Oddvar i rollen som Markgreve Ulrich i *Griselda* 1909
* Tegning av redaktør Christian Friele i MorgenbladetTegning av redaktør Christian Friele i Morgenbladet

Referanser
----------

1. ↑   Artists of the World Online, oppført som Andreas Schelven Schroeter Bloch, AKL Online kunstner-ID 10129067[Hentet fra Wikidata]
2. 1 2   Norsk biografisk leksikon, oppført som Andreas Schelven Schroeter Bloch, Norsk biografisk leksikon ID Andreas\_Bloch, besøkt 9. oktober 2017[Hentet fra Wikidata]
3. 1 2   KulturNav, oppført som Andreas Schelven Schroeter Bloch, KulturNav-ID 3958aa95-e6e7-45d0-907d-be4941f69336, besøkt 9. oktober 2017[Hentet fra Wikidata]
4. 1 2   Norsk kunstnerleksikon, oppført som Andreas Schelven Schroeter Bloch, Norsk kunstnerleksikon ID Andreas\_Schelven\_Schroeter\_Bloch, besøkt 9. oktober 2017[Hentet fra Wikidata]
5. 1 2  Glenny Alfsen: Andreas Bloch – utdypning fra 
Norsk biografisk leksikon
6. ↑  Henrik August Angell, *Syv-aars-krigen for 17de mai 1807-1814* 1914, utgitt på nytt 1995 ISBN 82-90520-23-9

Eksterne lenker
---------------

* (en) Andreas Bloch – kategori av bilder, video eller lyd på Commons Rediger på Wikidata
* (no) Andreas Bloch hos Nationaltheatret Rediger på Wikidata

* (no) Andreas Bloch hos Sceneweb Rediger på Wikidata
* (no) Verk av Andreas Bloch på nasjonalmuseet.no

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** Historisk befolkningsregister **·** BIBSYS **·** BIBSYS **·** VIAF **·** VIAF **·** GND **·** LCCN **·** LCCN **·** ISNI **·** ISNI **·** SUDOC **·** KulturNav
 |